'Ons is nie vrag,' lui organisasie se reklamebord oor vee-uitvoer | Netwerk24
Verander eers die 'omgewing' van geweld
Te midde van die Senekal-gebeure steier die land onder deurlopende voorvalle van geslagsgeweld en geweld teen kinders.
'Ons is nie vrag,' lui organisasie se reklamebord oor vee-uitvoer
Deur Jackie Kruger 16 Oktober 2020 11:43
'n Internasionale diereregte-organisasie het twee reklameborde aangebring in Oos-Londen en Pretoria om 'n bewustheid te skep oor lewende hawe soos skape wat op skepe uitgevoer word.
People for the Ethical Treatment of Animals (Peta) sê in 'n verklaring die borde is opgerig nadat 'n Suid-Afrikaanse hof onlangs toestemming gegee het dat 'n Koeweitse veemaatskappy duisende skape vanaf Oos-Londen na die Midde-Ooste vervoer.
Op die borde verskyn skape met die woorde: "We love. We play. We feel pain We are not cargo. Ban live exports."
Een van Peta se reklameborde
Die advertensieborde is langs Lukinstraat naby Selborne College in Oos-Londen en langs Garsfonteinweg naby die Woodhill-landgoed-en-buiteklub in Pretoria-oos aangebring.
Volgens Peta is sy veldtog daarop gemik om mense bewus te maak van die wreedheid teenoor diere op uitvoerskepe, waar hulle weke lank in beknopte houers en snikhete toestande sonder vars lug, kos, voldoende water of veeartsenykundige sorg moet deurbring. Peta vra 'n algehele verbod op dié uitvoer.
Baie van die diere vrek van die honger, siektes of uitputting. Ander word doodgetrap of versmoor in hul eie ontlasting. Wanneer die diere hul eindbestemming bereik, gewoonlik in lande met swak wetgewing oor dierebeskerming, duur die ellende voort. Daar word die diere verder mishandel en wrede metodes word gebruik om hulle te slag, sê Peta.
Volgens die organisasie is die vervoer van lewende diere oor duisende kilometers in sulke omstandighede ook 'n groot oorsaak van die verspreiding van dieresiektes oral in die wêreld – waaronder bek-en-klouseer en Covid-19 – wat die uitvoerskepe 'n potensiële teelaarde vir 'n volgende pandemie maak.
Jason Baker, Peta se senior adjunkpresident, sê die advertensieborde is om almal daaraan te herinner dat skape en ander diere geweldig in die lewendige uitvoerbedryf ly. "Wat sleg is, is dat Suid-Afrika – ondanks oorweldigende en deurlopende bewyse oor dekades heen van die ernstige wreedheid en gevare op lewendehawe-uitvoerskepe – steeds nie optree en die uitvoer verbied nie."